《窄岭》
宋代·卢方春

危岭恶有名，窄岭险无数。
石鼻卷我车，石牙隐我步。
空冈虫九头，黑身眼四顾。
掷之声愈厉，飞前使人怖。
想当开闢时，已是樵猎路。
茅臭不成山，瀑断不成布。
丫岩升恶猿，蹄涔立饥鹭。
芦花大如钱，况乃时寒沍。
遐征误假道，抚景自作恕。
林壑非出伦，笔砚不入务。
脚怠宿未投，天低日俄暮。

作者简介：卢方春，号柳南，永嘉（今浙江温州）人。理宗嘉熙二年（一二三八）进士（《宋诗拾遗》卷二二）。为瑞州教授（《江湖后集》卷七《送卢五方春分教瑞州》）。今录诗七首。